Teenkanting oor aanstelling van nuwe Opod-hoof | Maroela Media
Die parlementêre polisiekomitee het die nominasie van Jennifer Dikeledi Ntlatseng goedgekeur as die nuwe hoof van die Onafhanklike Polisieondersoekdirektoraat (Opod). Ntlatseng vervang Robert McBride as hoof van die eenheid.
Polisieminister Bheki Cele het gesê dit was 'n lang en uitgerekte proses om 'n geskikte kandidaat te vind. Ná drie pogings om 'n nuwe hoof vir Opod te vind, het hy uiteindelik op Ntlatseng besluit. "Sy is eenparig genomineer as die beste kandidaat en die paneel het besluit om haar naam by die parlement in te dien vir oorweging."
Lede van die parlement was gedurende die sitting onseker of daar weens moontlike wetlike probleme met die proses voortgegaan moet word, maar die komitee het ingestem dat die aanstelling solank kan voortgaan. Kragtens die wet moet 'n nuwe Opod-hoof binne 12 maande aangestel word, maar die pos is reeds sedert Februarie verlede jaar vakant.
Andrew Whitfield, die DA se skaduminister van polisie, het gesê sy party veroordeel die besluit deur die komitee om Cele se nominasie te ondersteun. "Die DA ondersteun nie die aanstelling nie en glo die parlement is weer afgeskuif as niks meer nie buiten 'n rubberstempel van die ANC.
Whitfield het bygevoeg daar is tans 'n saak in die hof wat betref die hernuwingsproses van die voormalige Opod-hoof en die minister het self vroeër vanjaar die sperdatum misgeloop om 'n nuwe hoof aan te stel.
"Ons herhaaldelike besware teen die gebrekkige nominasieproses is heeltemal geïgnoreer deur die komitee. Ons is van mening dat die nominasie van me. Ntlatseng as Opod-hoof teenstrydig is met artikel 6(5) van die Opod-wet wat bepaal die vakante pos moet binne 12 maande gevul word. Die hele proses is gebrekkig en in geheimhouding gevul en die keurpaneel is gelaai met ANC-politici. Dit laat 'n wolk van verdenking en twyfel hang oor die nominasie- en aanstellingsproses."
Pieter Groenewald, leier van die VF Plus, het intussen ook gesê hy stem nie saam met die aanstelling van Ntlatseng nie, weens onder meer "'n nie-deursigtige en gebrekkige keuringsproses".
Groenewald het gesê dit is duidelik dat die parlementêre portefeuljekomitee wat 'n aanbeveling oor die aanstelling moes doen, Ntlatseng nie behoorlik geëvalueer het nie.
"Die VF Plus beskou die totale aanstellingsproses as gebrekkig. Die party het voorgestel die portefeuljekomitee moet sy eie kriteria oor kandidate kan opstel en moet ook in staat wees om onderhoude te voer met potensiële kandidate om 'n ingeligte besluit te neem. Dit is daarom duidelik dat die aanstelling deur gestoomroller is met die ANC se meerderheid in die portefeuljekomitee omdat die minister nagelaat het om binne die voorgeskrewe tydsraamwerk iemand in die pos aan te stel."
Dikeledi Ntlatseng Opod
Net nog ń kader wat die ander kaders teen vervolging moet beskerm
Die " Portefeulje Kommiteed" het geen tande nie. En batuurlik net soos met die OB sal Pro ANC aanstelling geniet. Dit is egte hulle voorreg.
In die ou SA is sulke hoë poste meestal aan Broederbonders gegee. Die Broederbond was die geheime "think tank" agter die regerende Nasionale Party. Toegegee, bekwaamheid en ondervinding het óók toe 'n rol gespeel, MAAR die beginsel was presies dieselfde as nou: pêlle en lede van die regerende party het voorkeur gekry by jobs in die staatsdiens. Dit het ook getel by groot Afrikanerbesighede soos SANLAM en Volkskas én dit het selfs getel vir aanstelling op die leíerskap van die 3 Afrikaanse susterkerke. Vandag se "hulle" het die beginsels van dié goed dus maar net by die ou dae se… Lees meer »
Sal graag haar kwalifikasies wil ondersoek.
As die betrokke kandidaat bevoeg was om die job te doen dan sou n mens nog kon argumenteer dat sy op meriete aangestel is maar heelaas sal dit nouliks die geval wees want haar meerdere in die polisie blyk self onbevoeg te wees gegewe die algemene toestand van die polisiediens.